b'\n_START_ARTICLE_\nMatti Ytti\n_START_PARAGRAPH_\nToivo Matti Ytti (10. hein\xc3\xa4kuuta 1908 Huittinen \xe2\x80\x93 7. tammikuuta 1973 Huittinen) oli maanviljelij\xc3\xa4 ja agronomi joka toimi kokoomuksen kansanedustajana 1940-luvun j\xc3\xa4lkipuoliskolla. Ytin ura kansanedustajana j\xc3\xa4i kauden mittaiseksi, mutta puoluehallituksessa h\xc3\xa4n vaikutti vuoteen 1953 ja puoluevaltuustossa vuoteen 1955 saakka. Ytti toimi my\xc3\xb6s Kokoomuksen Nuorten Liiton varapuheenjohtajana ja Kokoomuksen maataloussihteerin\xc3\xa4._NEWLINE_Ytin vanhemmat olivat talollinen Matti Ferdinand Ala-Fr\xc3\xa4kkil\xc3\xa4 ja Fanny Maria Ala-Fr\xc3\xa4kkil\xc3\xa4. H\xc3\xa4n p\xc3\xa4\xc3\xa4si ylioppilaaksi 1929 ja valmistui agronomiksi 1946 ja maatalous- ja mets\xc3\xa4tieteiden kandidaatiksi 1947. Ytti toimi maanviljelij\xc3\xa4n\xc3\xa4 Huittisissa vuodesta 1935 alkaen. H\xc3\xa4n oli my\xc3\xb6s kokoomuksen maataloussihteerin\xc3\xa4 1956\xe2\x80\x931957 ja Maanomistajain liiton tilap\xc3\xa4isen\xc3\xa4 arviomiehen\xc3\xa4 vuodesta 1959 alkaen._NEWLINE_Ytti oli kansanedustajana 1945\xe2\x80\x931948 edustaen Turun l\xc3\xa4\xc3\xa4nin pohjoista vaalipiiri\xc3\xa4. H\xc3\xa4n oli presidentin valitsijamies vuoden 1950 presidentinvaaleissa ja h\xc3\xa4n oli j\xc3\xa4senen\xc3\xa4 Huittisten kunnanhallituksessa. Ytti kuului kokoomuksen puoluehallitukseen ja toimi pudottuaan eduskunnasta kokoomusnuorten varapuheenjohtajana 1949\xe2\x80\x931950._NEWLINE_Matti Ytti oli naimisissa filosofian maisteri Irma Helkavaaran kanssa. Heid\xc3\xa4n tytt\xc3\xa4rens\xc3\xa4 on kuvataiteilija ja taidegraafikko Elsa Ytti (s. 1944).'